Rhodose saar
Rhodos (vanakreeka keeles ῾Ρόδος, uuskreeka keeles Ρόδος 'rooside saar') on suur Kreekale kuuluv saar Egeuse meres Väike-Aasia poolsaare edelaranniku lähedal. Kárpathose väin eraldab seda edelas Kárpathose saarest. Rhodos on Dodekaneeside suurim saar nii pindala kui ka rahvaarvu järgi. Saare peamine linn ja vallavalitsuse asukoht on Rhodose linn. Rhodos on põllumajanduseks soodsa kliima ja rikkaliku taimestikuga saar. Rhodosel asuv keskaegne Rhodose linn kuulub aastast 1988 UNESCO maailmapärandi nimistusse.